Helsingin kaupunginhallitus äänesti maanantaina Raide-Jokerin suunnitelman puolesta. Päätös oli yksimielinen.

Suunnitelma sai myös Espoon kaupunginhallituksen siunauksen. Kaupunginhallitus äänesti maanantaina suunnitelman puolesta äänin 11–3.

Raide-Jokeri on Helsingin Itäkeskuksesta Espoon Keilaniemeen suunniteltu seudullinen poikittainen pikaraitiotielinja, joka korvaisi nykyisen bussilinjan 550. Se olisi toteutuessaan Helsingin ensimmäinen pikaraitiovaunulinja.

Raidejokerin rataosuus maksaa suunnitelman mukaan 275 miljoonaa, josta Helsinki maksaisi noin 124 miljoonaa, Espoo noin 67 miljoonaa ja valtio noin 30 miljoonaa. Tämä kustannusarvio sisältää radan rakentamisen ja sen edellyttämät muutokset katuympäristöön Helsingissä ja Espoossa, mutta ei muita kustannuksia.

Koko hankkeen on väyläjärjestelyt ja uudet raitiovaunut mukaan laskettuina arvioitu maksavan yhteensä noin 459 miljoonaa euroa, josta valtio maksaisi yhteensä 84 miljoonaa euroa. Helsingin kokonaiskustannukset olisivat noin 278 miljoonaa ja Espoon noin 97 miljoonaa.

Jopa lähes 90 000 käyttäjää vuorokaudessa

Raidejokerin rakentaminen on tarkoitus aloittaa ensi vuonna ja sen pitäisi valmistua vuonna 2021. Radan pituus on noin 25 km, josta noin 16 km sijoittuu Helsinkiin ja 9 km Espooseen. Raide-Jokerin keskimääräinen matkanopeus on suunnitelman mukaan noin 25 km tunnissa, kun tavanomaisen raitiovaunun nopeus on noin 15 km tunnissa.

Poikittainen raideyhteys mahdollistaa uusien asuntojen rakentamisen raideyhteyden varteen. Suunnitteilla olevat asemakaavat ovat tuomassa Raide-Jokerin varrelle jo lähivuosina asuntoja yli 6 000 uudelle asukkaalle Helsingissä ja yli 4 000:lle Espoossa.

Raide-Jokerilla on ennustettu olevan vuonna 2025 noin 88 000 käyttäjää arkivuorokaudessa. Nykyisin bussilinjalla 550 matkustaa 30 000 ihmistä vuorokaudessa.

Raide-Jokerin suunnitelma (siirryt toiseen palveluun) menee vielä kaupunginvaltuustojen päätettäväksi kesäkuun lopussa. Jos molemmat kaupungit päättävät puoltaa Raide-Jokerin valmistelua, aloitetaan yksityiskohtaisempien suunnitelmien laadinta.